‏יום חמישי, 30 במאי 2019

מבלי לפגוע בזכויות

לכבוד

הגב' מדלנה ניקולוב

בר, רשף משרד עורכי דין

הרכבת 58 (קומה 17)

תל אביב

גם באמצעות דוא"ל nikolovmadlen@gmail.com

שלום רב,

הנדון: **"העין השביעית"**

סימוכין: מכתבכם מיום 30.5.2019

אני מתכבד להשיב על מכתבך שבסמך בשם "העין השביעית" - עיתונות עצמאית, חוקרת וחופשית (ע"ר), באלה הדברים:

1. מעבר לתמיהה מדוע בחרו מרשתכם להלין רק כעת על פרסום מיום 8.8.2017 (לפני מעל לשנה ומחצה) ומעבר לתמיהה העולה למקרא האופן שבו כתוב, מנוסח ומוצג מכתבך (שלא ברור האם נשלח בידי מייצג חיצוני או בידי גורם פנימי אצל מרשתך), גם לגופו של עניין ולאחר שעיינה בו מרשתי, לא נמצא כי יש ממש כלשהו בדברים.
2. הפרסום עליו אתם בוחרים כאמור להלין באיחור ניכר ובשיהוי תמוה, עניין המחזק את חוסר תום הלב שבפנייתכם, הינו פרסום שנעשה באופן ראוי, מותר ומוגן ואין ממש בטענות שהועלו כלפיו.
3. כפי שציינה מרשתי גם במקרים אחרים, הדיווחים על ההליכים המשפטיים בהם מעורבים מרשייך נכתבו ופורסמו בהתאם לאמות המידה המקצועיות והראויות, בהגינות וביסודיות כדרישות הדין והאתיקה. הליכים משפטיים כאלה ואחרים מסוקרים באופן שוטף ותדיר, כמנהגה הידוע של "העין השביעית" לדווח על הליכים משפטיים בעלי עניין ציבורי הנמצאים בתחום סיקורה. כך נהגה, כך היא נוהגת וכך תמשיך לנהוג גם בעתיד, באופן כללי וגם ביחס למרשייך.
4. אשר על כן, "העין השביעית" דוחה את הטענה במכתב שלכם כאילו יש בכתבה משום פרסום לשון הרע על מרשיכם וכי מדובר בפרסום מותר, וכן תטען לחילופין כי חלות עליה בנוגע לכתבה ההגנות שבחוק איסור לשון הרע, תשכ"ה-1965 או חלקן, והיא דוחה בהתאמה גם את הדרישות השונות של מרשכם במכתב. הדברים האלה נכונים, הן לגבי הטענות הכלליות במכתב שלכם וכן לגבי הטענות בנוגע לשמם הטוב כביכול של מרשיכם ו/או לפגיעה בשמם הטוב ובפרנסתם ו/או לנזקים כביכול שהם טוענים שנגרמו להם בעטיה של הכתבה.
5. ובאשר לאיום של מרשיכם בהגשת תביעה משפטית אם דרישותיהם במכתב לא תיענינה, הרי שזה לא ירתיע את "העין השביעית" ממילוי תפקידה העיתונאי, ואם כך יקרה, היא תפגוש את מרשיכם שם וייקוב הדין את ההר.
6. במאמר מוסגר נציין כי דווקא דרישותיהם המופרכות והקיצוניות של מרשייך כפי שהן באות לידי ביטוי בסעיף 5 למכתבך ובהן דרישה שלא לציין עוד את שם מרשתך באתר ללא אישורה, מדגימות, מדגישות ומחדדות את טיב טענותיכם, המניע להן וחוסר תום הלב הקיצוני הגלום בהן.
7. אין באמור ובמה שלא נאמר כדי לגרוע מכל זכות ו/או טענה ו/או תביעה שיש ל"העין השביעית" נגד מרשיכם בעניין זה ובכלל.

בכבוד רב,

אלעד מן, עו"ד